CELEX: 32013R1234
Language: lt
Date: 2013-12-02 00:00:00
Title: 2013 m. gruodžio 2 d. Komisijos įgyvendinimo reglamentas (ES) Nr. 1234/2013, kuriuo iš dalies keičiamas Įgyvendinimo reglamentas (ES) Nr. 1020/2012, kuriuo patvirtinamas lėšų paskirstymo planas valstybėms narėms 2013 biudžetiniais metais siekiant iš intervencinių atsargų tiekti produktus labiausiai nepasiturintiems asmenims Europos Sąjungoje

3.12.2013   
            
            
               LT
            
            
               Europos Sąjungos oficialusis leidinys
            
            
               L 322/19
            
         KOMISIJOS ĮGYVENDINIMO REGLAMENTAS (ES) Nr. 1234/2013
   2013 m. gruodžio 2 d.
   kuriuo iš dalies keičiamas Įgyvendinimo reglamentas (ES) Nr. 1020/2012, kuriuo patvirtinamas lėšų paskirstymo planas valstybėms narėms 2013 biudžetiniais metais siekiant iš intervencinių atsargų tiekti produktus labiausiai nepasiturintiems asmenims Europos Sąjungoje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 43 straipsnio f ir g punktus kartu su 4 straipsniu,
   kadangi:
   
               (1)
            
            
               Reglamento (EB) Nr. 1234/2007 27 straipsnyje, kaip iš dalies pakeista Europos Parlamento ir Tarybos reglamentu (ES) Nr. 121/2012 (2), nustatyta 2012 m. ir 2013 m. maisto skirstymo labiausiai nepasiturintiems Sąjungos asmenims programa, taikoma iki 2013 m. plano įvykdymo;
            
         
               (2)
            
            
               Komisijos įgyvendinimo reglamentu (ES) Nr. 1020/2012 (3) patvirtintas produktų tiekimo labiausiai nepasiturintiems asmenims planas ir paskirstytos atitinkamos 2013 biudžetinių metų lėšos. Pagal Komisijos reglamento (ES) Nr. 807/2010 (4) 3 straipsnio 1 dalį metinis planas įgyvendinamas nuo spalio 1 d. iki kitų metų gruodžio 31 d. Siekiant užtikrinti sklandų perėjimą prie Europos pagalbos labiausiai skurstantiems asmenims fondo, kai jis bus sukurtas 2014 m., ypač teikiant paramą, ir atsižvelgiant į Komisijos gautus Ispanijos, Lenkijos ir Slovėnijos prašymus, tikslinga pratęsti 2013 m. maisto skirstymo labiausiai skurstantiems asmenims plano įgyvendinimo laikotarpį. Siekiant užtikrinti vienodą vertinimą, pratęsimas turėtų būti taikomas visoms valstybėms narėms;
            
         
               (3)
            
            
               dėl teisminių procedūrų, pradėtų apskundus viešojo pirkimo konkursą, Graikija vėlavo pasirašyti viešojo pirkimo sutartis, todėl paprašė pratęsti Įgyvendinimo reglamento (ES) Nr. 1020/2012 4 straipsnio pirmoje pastraipoje minimą mokėjimo prašymų pateikimo terminą. Atsižvelgiant į šį prašymą ir sunkią Graikijos finansinę padėtį, šį terminą tikslinga pratęsti. Siekiant užtikrinti vienodą vertinimą, nukrypti leidžianti nuostata turėtų būti taikoma visoms valstybėms narėms. Kadangi nustatytas mokėjimo prašymų pateikimo terminas – rugsėjo 30 d., nukrypti leidžianti nuostata turėtų būti taikoma atgaline data;
            
         
               (4)
            
            
               apskaitos tikslais išankstinės išmokos, kurias mokėjimo agentūros išmokėjo paramos gavėjams, taip pat išankstinių išmokų patvirtinimas gavėjų lygmeniu turėtų būti įrašyti į Komisijos metines finansines ataskaitas. Todėl valstybės narės turėtų nustatyti datą, iki kurios šių išmokų gavėjai turėtų pateikti išlaidų ataskaitas ir tam tikrą kitą su išankstinėmis išmokomis susijusią informaciją. Be to, turėtų būti nustatytas terminas, iki kurio valstybės narės perduoda duomenis Komisijai, – 2014 m. vasario 1 d.; šis terminas atitinka Komisijos reglamento (EB) Nr. 885/2006 (5) 7 straipsnio 2 dalyje nurodytą apskaitos informacijos pateikimo Komisijai terminą;
            
         
               (5)
            
            
               Įgyvendinimo reglamentas (ES) Nr. 1020/2012 turėtų būti atitinkamai iš dalies pakeistas;
            
         
               (6)
            
            
               šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamentas (ES) Nr. 1020/2012 iš dalies keičiamas taip:
   
               1)
            
            
               įterpiamas šis 1a straipsnis:
               „1a straipsnis
               Nukrypstant nuo Reglamento (ES) Nr. 807/2010 3 straipsnio 1 dalies, 2013 m. paskirstymo plano įgyvendinimo laikotarpis baigiasi 2014 m. vasario 28 d.“;
            
         
               2)
            
            
               4 straipsnio pirma pastraipa pakeičiama taip:
               „Nukrypstant nuo Reglamento (ES) Nr. 807/2010 9 straipsnio, įgyvendinant 2013 m. paskirstymo planą, mokėjimo prašymai kiekvienos valstybės narės kompetentingoms institucijoms pateikiami iki 2013 m. spalio 15 d.“;
            
         
               3)
            
            
               5 straipsnis iš dalies keičiamas taip:
               
                           a)
                        
                        
                           1 dalies b punktas pakeičiamas taip:
                           
                                       „b)
                                    
                                    
                                       jie ėmėsi visų priemonių užtikrinti, kad operacija būtų atlikta ne vėliau kaip 2014 m. vasario 28 d.“;
                                    
                                 
                     
                           b)
                        
                        
                           įterpiama tokia 5a dalis:
                           „5a.   Pagal Reglamento (ES) Nr. 807/2010 4 straipsnio 4 ir 6 dalis atrinkti veiklos vykdytojai ir Reglamento (EB) Nr. 1234/2007 27 straipsnio 1 dalyje nurodytos paskirtosios organizacijos valstybės narės kompetentingoms institucijoms, suteikusioms išankstinę išmoką, pateikia šią informaciją:
                           
                                       a)
                                    
                                    
                                       išlaidų ataskaitas, kuriose pagrindžiamas išankstinių išmokų naudojimas pagal išlaidų kategorijas iki 2013 m. spalio 15 d., ir
                                    
                                 
                                       b)
                                    
                                    
                                       2013 m. spalio 15 d. liekančių nepanaudotų išankstinių išmokų likučių pagal išlaidų kategorijas patvirtinimą.
                                    
                                 Valstybės narės nustato pirmoje pastraipoje nurodytos informacijos perdavimo datą, kad ją būtų galima įtraukti į 6 dalyje nurodytą pranešimą.“;
                        
                     
                           c)
                        
                        
                           6 dalis pakeičiama taip:
                           „6.   Ne vėliau kaip 2014 m. vasario 1 d. valstybės narės praneša Komisijai – kartu su Reglamento (EB) Nr. 885/2006 (6) 7 straipsnio 2 dalyje nurodyta informacija – apie visą iki 2013 m. spalio 15 d. pagal šio straipsnio 2 dalį išmokėtą išankstinių išmokų sumą, kuri nebuvo patvirtinta ir kuri yra susijusi su dar nebaigta veikla.
                        
                     
         2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   1 straipsnio 2 punktas taikomas nuo 2013 m. rugsėjo 30 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. gruodžio 2 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1.
   
      (2)  2012 m. vasario 15 d. Europos Parlamento ir Tarybos reglamentas (ES) Nr. 121/2012, kuriuo iš dalies keičiamos Tarybos reglamentų (EB) Nr. 1290/2005 ir (EB) Nr. 1234/2007 nuostatos, susijusios su maisto produktų skirstymu labiausiai nepasiturintiems Sąjungos asmenims (OL L 44, 2012 2 16, p. 1).
   
      (3)  2012 m. lapkričio 6 d. Komisijos įgyvendinimo reglamentas (ES) Nr. 1020/2012, kuriuo patvirtinamas lėšų paskirstymo planas valstybėms narėms 2013 biudžetiniais metais siekiant iš intervencinių atsargų tiekti produktus labiausiai nepasiturintiems asmenims Europos Sąjungoje ir kuriuo nukrypstama nuo tam tikrų Reglamento (ES) Nr. 807/2010 nuostatų (OL L 307, 2012 11 7, p. 62).
   
      (4)  2010 m. rugsėjo 14 d. Komisijos reglamentas (ES) Nr. 807/2010, nustatantis išsamias maisto iš intervencinių atsargų tiekimo labiausiai nepasiturintiems asmenims Bendrijoje taisykles (OL L 242, 2010 9 15, p. 9).
   
      (5)  2006 m. birželio 21 d. Komisijos reglamentas (EB) Nr. 885/2006, nustatantis išsamias Tarybos reglamento (EB) Nr. 1290/2005 nuostatų dėl mokėjimo agentūrų ir kitų įstaigų akreditavimo bei EŽŪGF ir EŽŪFKP sąskaitų patikrinimo ir patvirtinimo taikymo taisykles (OL L 171, 2006 6 23, p. 90).
   
      (6)  2006 m. birželio 21 d. Komisijos reglamentas (EB) Nr. 885/2006, nustatantis išsamias Tarybos reglamento (EB) Nr. 1290/2005 nuostatų dėl mokėjimo agentūrų ir kitų įstaigų akreditavimo bei EŽŪGF ir EŽŪFKP sąskaitų patikrinimo ir patvirtinimo taikymo taisykles (OL L 171, 2006 6 23, p. 90).“